**NÁRODNÁ   RADA SLOVENSKEJ   REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VIII. volebné obdobie**

Číslo: CRD-35/2021

**371a**

**S p o l o č n á    s p r á v a**

**výborov Národnej rady Slovenskej republiky o prerokovaní  v****ládneho návrhu zákona, ktorým sa mení a dopĺňa zákon č. 540/2001 Z. z. o štátnej štatistike v znení neskorších predpisov (tlač 371)** v druhom čítaní

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre verejnú správu a regionálny rozvoj ako gestorský výbor k **vládnemu návrhu zákona, ktorým sa mení a dopĺňa zákon č. 540/2001 Z. z. o štátnej štatistike v znení neskorších predpisov (tlač 371)** podáva Národnej rade Slovenskej republiky v súlade   s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 526 z 26. januára 2021 pridelila **vládny návrh zákona, ktorým sa mení a dopĺňa zákon č. 540/2001 Z. z. o štátnej štatistike v znení neskorších predpisov (tlač 371)** na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre financie a rozpočet**

**a**

**Výboru Národnej rady Slovenskej republiky pre verejnú správu a regionálny rozvoj;**

Výbory prerokovali predmetný  návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol   návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu  zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

Výbory Národnej rady Slovenskej republiky, ktorým bol  návrh zákona pridelený zaujali k nemu nasledovné stanoviská:

**Ústavnoprávny   výbor** **Národnej rady Slovenskej republiky**  uznesením č. 236 zo 16. marca 2021 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**Výbor Národnej rady Slovenskej republiky pre financie a rozpočet** uznesením č. 151 zo 16. marca 2021 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**Výbor Národnej rady Slovenskej republiky pre verejnú správu a regionálny rozvoj** uznesením č. 72 zo 16. marca 2021 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**IV.**

Z uznesení výborov Národnej rady Slovenskej republiky uvedených pod bodom III. spoločnej správy vyplynuli tieto pozmeňujúce a doplňujúce návrhy:

1. V čl. I, bode 1, § 4 v poznámke pod čiarou k odkazu 1a sa v poslednej vete na konci pripájajú slová „v platnom znení“.

Ide o legislatívno-technickú úpravu citácie právneho aktu Európskej únie.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj.

**Gestorský výbor odporúča schváliť.**

1. V čl. I, bode 3, § 8 ods. 1 písm. m) v poznámke pod čiarou k odkazu 1l sa slová „ods. 3“ nahrádzajú slovami „ods. 2“.

Ide o legislatívno-technickú úpravu citácie právneho aktu Európskej únie; podľa čl. 5 ods. 2 nariadenia Európskeho parlamentu a Rady (ES) č. 223/2009 úrad určuje a nahlasuje Eurostatu zaradenie iných orgánov vykonávajúcich štátnu štatistiku do zoznamu národných štatistických úradov a iných vnútroštátnych orgánov.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj.

**Gestorský výbor odporúča schváliť.**

1. V čl. I, bode 10, § 12 ods. 2 sa slovo „Vlastné“ nahrádza slovom „Svoje“.

Ide o legislatívno-technickú úpravu; navrhovaný text sa upravuje v záujme terminologickej presnosti a jednoty upravovaného odseku, keďže v prvej vete tohto odseku, na ktorú sa odkazuje, je použité slovné spojenie „svoje požiadavky“.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj.

**Gestorský výbor odporúča schváliť.**

1. V  čl. I, bode 20, § 18 odsek 8 znie:

„(8) Spravodajská jednotka nemôže odmietnuť spravodajskú povinnosť podľa tohto zákona. Spravodajská jednotka je povinná orgánu vykonávajúcemu štátnu štatistiku poskytnúť v rozsahu nevyhnutnom na dosiahnutie štatistického účelu aj údaje, ktoré sú predmetom daňového tajomstva alebo iného tajomstva alebo povinnosti mlčanlivosti podľa osobitných predpisov;5) udelenie súhlasu osoby, ktorá je podľa osobitných predpisov takýto súhlas oprávnená udeliť, sa nevyžaduje. Predmetom spravodajskej povinnosti nie je poskytovanie utajovaných skutočností5a) a poskytovanie informácií, ktoré vedie, získava, spracúva a sústreďuje spravodajská služba podľa osobitných predpisov.5b)“.

Poznámky pod čiarou k odkazom 5, 5a a 5b znejú:

„5) Napríklad zákon č. 483/2001 Z. z. o bankách a o zmene a doplnení niektorých zákonov v znení neskorších predpisov, zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov.

5a) Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.

5b) Zákon Národnej rady Slovenskej republiky č. 46/1993 Z. z. v znení neskorších predpisov.

Zákon Národnej rady Slovenskej republiky č. 198/1994 Z. z. v znení neskorších predpisov.

Zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov.“.

Doterajšie odkazy a poznámky pod čiarou k odkazom 5b, 5c a 5d sa primerane preznačia.

Ide o legislatívno-technickú úpravu. V poznámke pod čiarou k odkazu 5 sa demonštratívnymi výpočtom príslušných osobitných predpisov nahradí citácia zákona, ktorý je vo vzťahu k predmetným tajomstvám a povinnosti mlčanlivosti v  § 18 ods. 8 druhej vete nenáležitý, keďže § 18 ods. 8 tretej vety spravodajskú povinnosť vo vzťahu k utajovaným skutočnostiam výslovne vylučuje.

Z dôvodu zvýšenia informatívnej hodnoty sa navrhuje v  § 18 ods. 8 tretej vete vloženie odkazu na zákon, ktorý vymedzuje pojem „utajované skutočnosti“. Utajované skutočnosti a informácie ktoré vedie, získava, spracúva a sústreďuje spravodajská služba sú dve kategórie údajov, ktoré sa môžu, ale nemusia sa obsahovo prekrývať. V záujme predchádzania výkladovým problémom v aplikačnej praxi, že z predmetu spravodajskej povinnosti sa vylučuje len tá časť utajovaných skutočností, ktoré vedie, získava, spracúva a sústreďuje spravodajská služba *(SIS, Vojenské spravodajstvo)*, sa navrhovaný text precizuje. (*V nadväznosti na vloženie nového odkazu bude potrebné primerane preznačiť  odkazy v čl. I, bode 21, § 18 ods. 9).*

Výbor NR SR pre verejnú správu a regionálny rozvoj

**Gestorský výbor odporúča schváliť.**

1. V čl. I, bode 23, § 20 v poznámke pod čiarou k odkazu 6a) a bode 31 v poznámke pod čiarou k odkazu 8a) sa slová „2019/2152“ nahrádzajú slovami „2019/2152 v platnom znení“.

Ide o legislatívno-technickú úpravu citácie právneho aktu Európskej únie.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj.

**Gestorský výbor odporúča schváliť.**

1. V čl. I, bode 34, § 30 odsek 5 znie:

„(5) Za dôverný štatistický údaj sa nepovažuje údaj,

ktorý sa spracúva vo verejných častiach informačných systémov verejnej správy,

ktorý sa sprístupňuje na základe práva na slobodný prístup k informáciám podľa osobitného predpisu,9g)

s ktorého zverejnením štatistická jednotka jednoznačne súhlasila,

ktorý vznikol sumarizáciou dostatočného počtu, najmenej troch dôverných štatistických údajov tak, že nemožno odvodiť dôverný štatistický údaj o konkrétnej štatistickej jednotke alebo o spravodajskej jednotke.“.

Ide o legislatívno-technickú úpravu, ktorou sa navrhovaný právny text spresňuje v záujme jeho zrozumiteľnosti a jazykovej správnosti; slovo „ktorý“ sa z úvodnej vety vypúšťa *[keďže gramaticky nekorešponduje s textom v písmene c)]* a vkladá sa do jednotlivých  písmen v príslušnom tvare/väzbe.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj.

**Gestorský výbor odporúča schváliť.**

1. V čl. I, bode 36, § 30 ods. 8 prvej vete sa za slovami „príslušný, a“ vkladá slovo „to“.

Ide o legislatívno-technickú úpravu; navrhovaný právny text sa spresňuje v záujme jeho zrozumiteľnosti.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj.

**Gestorský výbor odporúča schváliť.**

1. V čl. I, bode 36, § 30 ods. 8 druhej vete sa slovo „výslovné“ nahrádza slovom „písomné“.

Ide o legislatívno-technickú úpravu; navrhovaný právny text sa spresňuje v záujme určitosti a zjednotenia používanej terminológie v celom znení zákona *(slovné spojenie „výslovné schválenie“ možno čo do podoby/formy či spôsobu samotného schválenia považovať za nejednoznačné a v tomto kontexte platná/navrhovaná právna úprava preferuje písomnú podobu/formu aktov/dokumentov).*

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj.

**Gestorský výbor odporúča schváliť.**

1. V čl. I, bode 44, sa § 35a dopĺňa odsekmi 4 a 5, ktoré znejú:

„(4) Konanie o uložení pokuty, ktoré sa začalo a právoplatne neskončilo do 30. apríla 2021, sa dokončí podľa tohto zákona v znení účinnom do 30. apríla 2021.

(5) Konanie o  priestupku, ktoré sa začalo a právoplatne neskončilo do 30. apríla 2021, sa dokončí podľa tohto zákona v znení účinnom do 30. apríla 2021.“.

Odstraňuje sa absencia prechodných ustanovení, ktoré by riešili vzťah novej právnej úpravy k platnej doterajšej právnej úprave pri ukladaní pokút za porušenie povinností (§ 32) a pri priestupku za porušenie mlčanlivosti (§ 33).

Výbor NR SR pre verejnú správu a regionálny rozvoj.

**Gestorský výbor odporúča schváliť.**

**V.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto:

hlasovať spoločne o bodoch 1 až 9 zo spoločnej správy, s  odporúčaním gestorského výboru **schváliť**.

**VI.**

Gestorský   výbor na základe  stanovísk výborov k**vládnemu návrhu zákona, ktorým sa mení a dopĺňa zákon č. 540/2001 Z. z. o štátnej štatistike v znení neskorších predpisov (tlač 371)** odporúča Národnej rade Slovenskej republiky predmetný návrh  zákona **schváliť** v znení schválených pozmeňujúcich a doplňujúcich návrhov uvedených v tejto spoločnej správe.

Spoločná správa výborov Národnej rady Slovenskej republiky o prerokovaní  **vládneho návrhu zákona, ktorým sa mení a dopĺňa zákon č. 540/2001 Z. z. o štátnej štatistike v znení neskorších predpisov (tlač 371a)** bola schválená  uznesením gestorského  výboru **č. 76** zo **16. marca 2021.**

Týmto uznesením výbor zároveň poveril spoločného spravodajcu **Petra Dobeša,** aby na schôdzi Národnej rady Slovenskej republiky pri rokovaní o predmetnom  návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Jozef L U K Á Č, v. r.**

predseda

Výboru NR SR pre verejnú správu a regionálny rozvoj

V Bratislave 16. marca 2021